সোনার দামে নয়া রেকর্ড! প্রতি ১০ গ্রামে ছাড়াল ৯১,০০০ টাকা

কলকাতা: আন্তর্জাতিক বাজারে শক্তিশালী চাহিদা এবং দেশীয় খুচরো বাজারে ক্রমাগত কেনার প্রবণতার কারণে বুধবার দিল্লির বাজারে সোনার দাম ফের ঊর্ধ্বমুখী। প্রতি ১০ গ্রামে ৫০০ টাকা বৃদ্ধি পেয়ে সোনার মূল্য পৌঁছেছে ৯১,২৫০ টাকায় (Gold Price)। আগের ট্রেডিং সেশনে সোনার দর ছিল ৯০,৭৫০ টাকা। নতুন এই দাম সর্বকালের রেকর্ড বলে জানিয়েছে অল ইন্ডিয়া সরাফা অ্যাসোসিয়েশন (All India Sarafa Association)।

গত সোমবার ৯৯.৯ শতাংশ বিশুদ্ধতার সোনার দাম এক ধাক্কায় ১,৩০০ টাকা বেড়ে ৯০,৭৫০ টাকায় পৌঁছেছিল, যা বুধবার ফের রেকর্ড গড়ল। ৯৯.৫ শতাংশ বিশুদ্ধ সোনার মূল্যও ৪৫০ টাকা বৃদ্ধি পেয়ে সর্বকালের সর্বোচ্চ ৯০,৮০০ টাকায় পৌঁছেছে। আগের ট্রেডিং সেশনে এটি ছিল ৯০,৩৫০ টাকা প্রতি ১০ গ্রামে। বাজার বিশেষজ্ঞরা জানাচ্ছেন, আন্তর্জাতিক বাজারে সোনার চাহিদা বৃদ্ধি এবং বিনিয়োগকারীদের ঝোঁক সোনার দরে এই ঊর্ধ্বগতি আনছে।

আরও পড়ুন: স্পেশাল ট্রেনের ভাড়া আকাশছোঁয়া, অথচ পরিষেবা শোচনীয়!

এইচডিএফসি সিকিউরিটিজের (HDFC Securities) বিশ্লেষক সৌমিল গান্ধি (Saumil Gandhi) জানিয়েছেন, আন্তর্জাতিক এবং দেশীয় বাজারে সোনার দামের ঊর্ধ্বগতি নতুন রেকর্ড তৈরি করছে। বিশেষজ্ঞদের মতে, মার্কিন অর্থনৈতিক পরিসংখ্যানের দুর্বলতা এবং ফেডারেল রিজার্ভের (US Federal Reserve) সুদ কমানোর সম্ভাবনাও সোনার দর বৃদ্ধির অন্যতম কারণ হতে পারে। এই পরিস্থিতিতে আগামী দিনে সোনার মূল্য আরও বাড়তে পারে বলে মনে করা হচ্ছে।

তবে রুপোর দর এই মুহূর্তে স্থিতিশীল। প্রতি কেজি রুপোর মূল্য ১,০২,৫০০ টাকায় রয়েছে, যা এই ধাতুর সর্বকালের সর্বোচ্চ দর। বিশ্ববাজারেও সোনার মূল্য রেকর্ড করেছে। আন্তর্জাতিক বাজারে প্রতি আউন্স সোনার দাম ৩,০২৮.৪৯ মার্কিন ডলারে পৌঁছেছে। পাশাপাশি, কমেক্স (COMEX) সোনার ফিউচার মার্কেটে দাম উঠেছে ৩,০৩৭.২৬ মার্কিন ডলারে, যা এখন পর্যন্ত সর্বোচ্চ।

দেশের বড় শহরগুলিতে আজকের সোনার দর (২৪ ক্যারেট প্রতি ১০ গ্রাম):
– দিল্লি: ৯১,২৫০ টাকা
– কলকাতা: ৯০,০৩৫ টাকা
– মুম্বই: ৯০,০৩৭ টাকা
– চেন্নাই: ৯০,১৭৬ টাকা
– হায়দরাবাদ: ৯০,০৩৯ টাকা
– বেঙ্গালুরু: ৯০,১৯২ টাকা
– ভুবনেশ্বর: ৯০,০৩০ টাকা
– পাটনা: ৯০,০৭৯ টাকা

দেখুন আরও খবর:

The post সোনার দামে নয়া রেকর্ড! প্রতি ১০ গ্রামে ছাড়াল ৯১,০০০ টাকা first appeared on KolkataTV.

The post সোনার দামে নয়া রেকর্ড! প্রতি ১০ গ্রামে ছাড়াল ৯১,০০০ টাকা appeared first on KolkataTV.